EL Επίσηµη Εφηµερίδα της Ευρωπαϊκής Ένωσης CE 78/471

(2004/C 78 E/0495)

ΓΡΑΠΤΗ ΕΡΩΤΗΣΗ Ε-3140/03

υποβολή: Koenraad Dillen (NI) προς την Επιτροπή

(23 Οκτωβρίου 2003)

Θέμα: Σχέδια σχετικά με τη θανατική ποινή

Διάφορες δηλώσεις ανωτέρων υπαλλήλων της Επιτροπής αφήνουν να εννοηθεί ότι, στις Ηνωμένες Πολιτείες και άλλες χώρες που εφαρμόζουν τη θανατική ποινή, η Ευρωπαϊκή Επιτροπή χρηματοδοτεί σχέδια για την ευαισθητοποίηση της κοινής γνώμης των εν λόγω χωρών σχετικά με το πρόβλημα της θανατικής ποινής. Οι δηλώσεις αυτές πραγματοποιήθηκαν επ' ευκαιρία της παγκόσμιας ημέρας κατά της θανατικής ποινής, την Παρασκευή 10 Οκτωβρίου. (Πηγή: The European Weekly — New Europe, 12 Οκτωβρίου, σελ. 6: «Commission seeks abolishment of death penalty»).

Για τι είδους σχέδια πρόκειται συγκεκριμένα;

Πόσα από τα σχέδια αυτά έχουν αρχίσει να εφαρμόζονται στις Ηνωμένες Πολιτείες; Σε ποιες Πολιτείες;

Μπορεί να αναφέρει η Επιτροπή ποιο είναι το συνολικό κόστος των εν λόγω σχεδίων; Είναι η πρώτη χρονιά που εφαρμόζονται παρόμοια σχέδια;

Μπορεί να αναφέρει η Επιτροπή εάν έχουν αρχίσει να εφαρμόζονται ανάλογα σχέδια και στην Κούβα ή τη Λαϊκή Δημοκρατία της Κίνας; Σε ποιες άλλες χώρες πλην των Ηνωμένων Πολιτειών εφαρμόζονται τέτοια σχέδια;

Μπορεί να αναφέρει η Επιτροπή εάν πρόκειται για άπαξ σχέδια ή εάν εκτείνονται σε περίοδο πολλών ετών;

Απάντηση του κ. Patten εξ ονόματος της Επιτροπής

(1η Δεκεμβρίου 2003)

Η Επιτροπή χρηματοδότησε επί σειράν ετών κατά το παρελθόν σχέδια που είχαν ως στόχο την κατάργηση της θανατικής ποινής. Η παροχή χρηματοδότησης τέτοιων σχεδίων επαναλήφθηκε ως προτεραιότητα στην ανακοίνωση της Επιτροπής της 8ης Μαΐου 2001 σχετικά με τον ρόλο της Κοινότητας όσον αφορά την προαγωγή των ανθρωπίνων δικαιωμάτων και του εκδημοκρατισμού στις τρίτες χώρες (1) Στην ανακοίνωση αναφέρεται ειδικότερα ότι: «Η υποστήριξη της κατάργησης της θανατικής ποινής πρέπει να περιλαμβάνει έργα που προορίζονται να περιορίσουν την προσφυγή σε αυτή, επί παραδείγματι, μέσω της προώθησης συζητήσεων σε κυβερνητικό επίπεδο και επίπεδο κοινωνίας των πολιτών σχετικά με την αναποτελεσματικότητά της ως όργανο καταστολής του εγκλήματος».

Η κοινοτική χρηματοδότηση που παρέχεται στο πλαίσιο της ευρωπαϊκής πρωτοβουλίας για την δημοκρατία και τα ανθρώπινα δικαιώματα καλύπτει ένα ευρύ φάσμα τομέων όπως οι εκστρατείες πληροφόρησης σε χώρες όπου εξακολουθεί να εφαρμόζεται η θανατική ποινή και η άμεση βοήθεια στους φυλακισμένους που έχουν καταδικαστεί. Μια ειδική πρόσκληση για υποβολή προτάσεων σχετικά με τα σχέδια που αφορούν την θανατική ποινή δημοσιεύθηκε το 2002. Σύμφωνα με αυτήν, επιλέχθηκαν σχέδια συνολικού ύψους 4 897 328 ευρώ.

Δυο από τα σχέδια που επιλέχθηκαν στο πλαίσιο της πρόσκλησης αυτής περιλαμβάνουν δραστηριότητες στις Ηνωμένες Πολιτείες.

— Οι δραστηριότητες που αναφέρονται στη θανατική ποινή, η πληροφόρηση και η υποστήριξη στρατηγικών που αποσκοπούν στην δημιουργία εναλλακτικών λύσεων της θανατικής ποινής. Το σχέδιο αυτό στοχεύει στο να βελτιώσει την ενημέρωση σχετικά με θέματα που έχουν να κάνουν με τη θανατική ποινή και την παροχή βοήθειας σε εκείνους που έχουν αναλάβει την καταπολέμηση της ποινής αυτής. Οι δραστηριότητες περιλαμβάνουν τη δημιουργία ειδικών βάσεων δεδομένων που θα χρησιμεύσουν στους δικηγόρους που αναλαμβάνουν την αμφισβήτηση των εν λόγω ποινών, ιδίως στις Ηνωμένες Πολιτείες και στην περιοχή της Καραϊβικής, βιβλιογραφία σχετικά με την θανατική ποινή, την δημιουργία μιας βιβλιοθήκης που περιλαμβάνει μελέτες σχετικά με την θανατική ποινή, τις δραστηριότητες έρευνας και τις ενέργειες που αποσκοπούν στην ενημέρωση του κοινού.

— Μια μελέτη σχετικά με τον τρόπο κατά τον οποίο τα συστήματα επιβολής της θανατικής ποινής των Ηνωμένων Πολιτειών τηρούν τις ελάχιστες προδιαγραφές που έχουν καθοριστεί για την εξασφάλιση δίκαιων δικών και διαδικασιών. Γενικός στόχος είναι να πεισθούν οι δικαστικές αρχές των 40 αμερικανικών περιοχών δικαιοδοσίας στις οποίες εξακολουθεί να ισχύει η θανατική ποινή, να επιβάλουν πάγωμα των εκτελέσεων και να εκπονήσουν διεξοδικές και συνολικές μελέτες σχετικά με τα συστήματά τους που αφορούν την επιβολή της θανατικής ποινής.

Ο συνολικός αριθμός των εν εξελίξει σχεδίων για την προαγωγή της κατάργησης της θανατικής ποινής παγκοσμίως, ανέρχεται σήμερα στα 13, με μέγιστη συνεισφορά εκ μέρους της Ένωσης ανερχόμενη στο ποσό των 8136217 ευρώ

Όσον αφορά τα σχέδια στην Κίνα, ένα σχετικό σχέδιο επιλέχθηκε στο πλαίσιο της πρόσκλησης για υποβολή προσφορών του 2002. Ο τίτλος του σχεδίου αυτού είναι: «Η ενίσχυση της υπεράσπισης όσων έχουν καταδικαστεί σε θάνατο στην Λαϊκή Δημοκρατία της Κίνας». Η υπεράσπιση και η νομική βοήθεια που παρέχεται στους συνηγόρους ατόμων που αντιμετωπίζουν την θανατική ποινή προβλέπονται στο σχέδιο αυτό.

Τη στιγμή αυτή δεν υπάρχουν ειδικά σχέδια που στοχεύουν στη κατάργηση της θανατικής ποινής στην Κούβα.

Όσον αφορά το τελευταίο ερώτημα που υπέβαλε το Αξιότιμο Μέλος, η διάρκεια τέτοιων σχεδίων κυμαίνεται συνήθως μεταξύ των 24 και των 36 μηνών.

(1) COM(2001)252.